kardosdrur/scandi-wiki huggingface dataset:
Strukturpolitik

Strukturpolitik er et hyppigt anvendt begreb, som omfatter en række økonomisk-politiske virkemidler, hvis formål er at få markedsmekanismen til at fungere bedre på bestemte områder. Hvor konjunkturregulerende foranstaltninger, f.eks. finanspolitiske indgreb påvirker økonomien på kortere sigt, er det strukturpolitikkens mål at påvirke især arbejdsmarkedet og kapitalmarkederne, samt markeder for vare- og tjenesteydelser på længere sigt. I givne situationer kan strukturpolitikken dog også have en hurtig effekt, f.eks. når stramninger på f.eks. arbejdsmarkedet virker afdæmpende på ophedningen af økonomien. Væsentlige strukturpolitiske instrumenter er love og regler, kontrolfunktioner, tilskud og skatter, men også forskning i innovation anses for et strukturpolitisk initiativ.

Arbejdsmarkedet 
Arbejdsmarkedet er et strukturpolitisk fokusområde, bl.a. fordi strukturelle barrierer (strukturledighed) kan være en væsentlig årsag til høj og vedvarende arbejdsløshed. Strukturpolitikken kan sigte mod at reducere strukturledigheden ved fx at øge den faglige og geografiske mobilitet eller forbedre de kortvarigt uddannedes kvalifikationer.. I den nyliberale tradition anvendes der ligeledes strukturpolitiske initiativer for at skabe en mere fleksibel løndannelse og reducere fordelene ved at oppebære dagpenge. Teorien bag ræsonnementet bygger på antagelsen om, at virksomhedernes omkostninger stiger,når incitamenterne for at søge arbejde er beskedne.

I forhold til markeder for vare- og tjenesteydelser er konkurrencelovgivningen en væsentlig del af strukturpolitikken, ligesom det er tilfældet for elementer af erhvervspolitikken.

Uddannelse og forskning 
Strukturpolitiske initiativer inden for uddannelse og forskning tilsigter som regel at øge produktiviteten eller skabe forudsætninger for nye produkter, f.eks. i brancher med nicheproduktion.

Skattepolitik 
Skattereformer kan have et strukturpolitisk sigte. F.eks. formodes en lempelse af marginalskatten at skabe incitamenter til at yde en ekstra arbejdsindsats på arbejdsmarkedet.

Noter

Litteratur 
 
 
 

Politik efter type
Offentlig økonomi
Økonomisk politik
Luffe (sejlbåd)

Luffe er en slank, hurtigtsejlende sejlbåd, der egner sig både til tursejlads og til kapsejlads. Den blev konstrueret af Oluf Jørgensen, der tidligere havde arbejdet med fremstilling af Drage og Ylva. Den første Luffe blev fremstillet i 1979.

Med Luffe 37, søsat i 1979, fik de glade ejere en slank, klassisk og hurtig sejlbåd, der rummede god plads om læ, vurderet efter datidens standard. Båden er, i en moderniseret udgave, fortsat en væsentlig del af Luffe-værftet. Luffe 44 så dagens lys i 1983, og den opnåede i de følgende tre år at blive hurtigste båd Sjælland Rundt. Efterfølgende  har Luffe værftet udviklet og  produceret sejlbåde i størrelserne 40,43,46,48 og 54 fod.

Eksterne links 
Luffe Yachts ,  og 
Luffe 37 Klubben 

Kølbåde
Vejspærring

En vejspærring eller vejblokade, er en midlertidig opsættelse af en blokade, i håb om at stoppe eller kontrollere trafikken langs en vej. Grunden til en sådan spærring kunne være:

 Vejarbejde
 Midlertidig lukning af vejen, under særlige begivenheder
 Biljagt
 Røverig

I fredelige omstændigheder, er de normalt opsat af politiet, eller vejarbejdere; de er også udbredte i krige, hvor de tit er befæstet med tungt bevæbnede soldater. Under protester og demonstrationer, blive vejspærringer ofte opsat af både politiet og/eller demonstranterne.

Se også 
 Blokade

Områdesikring
Veje
William A. Dembski

William Albert "Bill" Dembski (født 18. juli 1960 i Chicago, Illinois) er en amerikansk matematiker, teolog og professor i filosofi. Han var sammen med Michael Behe en af de prominente fortalere for teorien om Intelligent design som værende et alternativ til evolutionsteorien. William A. Dembski er af den opfattelse, at den "intelligente designer" er den kristne gud.

Han er ophavsmand til 'The Design Inference', der angiveligt er en metode til at identificere "intelligent" design i naturen. Det bygger på begrebet Specificeret kompleksitet og metoden 'Forklaringsfiltret'.

Dembski er medlem af The Discovery Institute, en tænketank, der har gjort sig bemærket som fortalere for Intelligent Design.

Dembski er forfatter til talrige bøger og artikler. Vigtigst er:
 The Design Inference og 
 No Free Lunch

I 2016 meddelte han, at han ikke længere beskæftigede sig med intelligent design-teorien.

Kilder

Eksterne links 
 Næsten komplet liste over Dembskis bøger og artikler
 Link til omtale af 'Forklaringsfiltret'
 Link til Dembski egen hjemmeside
 Link til omtale af Dembski på 'Discovery Institutes' hjemmeside

Personer fra Chicago
Professorer fra USA
Matematikere fra USA
Teologer fra USA
Filosoffer fra USA
Almind Kirke (Viborg Kommune)

Almind kirke ligger i Almind Sogn i det tidligere Lysgård Herred, Viborg Amt, nu Viborg Kommune Region Midtjylland.

Apsis, kor og skib er opført i romansk tid, af granitkvadre, over profileret dobbeltsokkel, nederst skråkant, derover rundstav over hulkel. Skibets vestende er dog formodentlig udført efter en pause. Apsis har en enkelt profileret gesims. I murværket findes flere stenhuggerfelter, i skibets sydmur er indsat en kvader med hoved, som efter traditionen kaldes Tolstrup-manden, i apsis sokkel mod øst ses en roset og en figur med hovedet nedad, derover ses i murværket en liggende figur med udstrakte arme.

Begge døre er bevaret i tilmuret tilstand, begge har karmsten med kvartsøjleled, som er hugget i et med deres baser, kapitælerne har rosetter og andre ornamenter, begge tympanoner er glatte, den nordre har hugget en fordybning, der kan minde om et hoved. Flere romanske vinduer er bevaret, i skibets murværk mod vest ses romanske vinduer med overliggere dannet af to sten. Tårnet er opført i sengotisk tid. I tårnet hænger en klokke uden indskrift fra anden halvdel af 1100-tallet.

Kirken har hørt under Hald Hovedgård, men da tårnet blev restaureret i 1779 hørte kirken under Vindum Overgård, Randrup har også været nævnt som ejere af kirken. I 1882 havde ejerne til Tolstrup gård skøde på kirken. I nærheden af kirken ligger Kapeldal ned til Hald Sø, her findes ruinerne af Sankt Magrethe-Kapellet, som nævnes i 1499 og lå i ruiner i 1623, ved kapellet springer Sankt Magrethe Kilde, som var en søgt helligkilde på Valborgsaften og Sankt Hans aften. Kapellet er formodentlig blev nedrevet efter reformationen, og byggematerialerne er sikkert blevet brugt til omegnens kirker.

Apsis har bevaret sit halvkuppelhvælv. Både apsisbue og korbue er bevaret med profilerede kragsten. Koret har fladt loft. Skibet har fået indbygget otteribbet hvælv i sengotisk tid. Ved istandsættelsen i 1978-79 fandt man fragmenter af kalkmalerier i skibets hvælv, dels ribbedekorationer og dels håndværkerdekorationer omkring svikkelhuller og i kapperne, efter en nærmere undersøgelse blev kalkmalerierne atter overkalket. I korets sydvæg er indsat en kvader med to huller, det er muligvis en olielampe. Altertavlen er et freskomaleri fra 1929 af Jens Møller-Jensen. Prædikestolen er fra omkring 1600. I koret ses et epitafium over Laurentius Buchholz og familie fra 1708, desuden ses en kisteplade over ritmester Adolph Wilhelm de Falchenschiold (død 1778) og dennes kårde.

Den romanske døbefont af granit har glat kumme med hul i overkanten og firkantet, profileret fod.

Eksterne kilder og henvisninger 

 Almind Kirke  hos nordenskirker.dk
 Almind Kirke hos KortTilKirken.dk

Kirker i Viborg Kommune
Kirker i Viborg Stift
Kirker i Viborg Amt
Steen B. Böcher

Steen Bugge Böcher (18. juli 1906 i København – 4. maj 1987) var en dansk geograf og professor ved Københavns Universitet.

Han blev cand. mag. i 1934 og Dr. Phil. i 1942 på en disputats om vandmøllernes betydning for erhvervs- og by-udviklingen i Danmark. Han skrev en række populariserende værker, fx Verdens Geografi i 10 bind (sammen med Aage H. Kampp) og Jordens Lande, samt fremstillede skolebøger og en meget udbredt globus.

Han var bror til botanikeren Tyge W. Böcher.

Nekrolog 
 N. Kingo Jacobsen: "Steen B. Böcher 18-7 1906 – 4-5 1987" (Geografisk Tidsskrift, Bind 87; 1987)

Forfatterskab 

 Steen B. Böcher: "Vandkraftens udnyttelse i det sydlige Nørrejylland før og nu; En erhvervsgeografisk Undersøgelse" Kulturgeografiske Skrifter bd. 3; Det kongelige danske Geografiske Selskab. Disputats, Københavns Universitet 1942. 409 s.
 Steen B. Böcher: Jordens Lande; Politiken 1979; 
 Steen B. Böcher & Aage H. Kampp (red.): Verdens Geografi – Natur, Kultur, Befolkning, bd. 1-10; København, Hassing 1968-1971

På internettet 
 Steen B. Böcher: "Danmarks Elektrificering" (Geografisk Tidsskrift, Bind 47; 1944, s. 1-40)
 Steen B. Böcher: "Vandkraften som initial lokaliseringsfaktor for dansk industri" (Geografisk Tidsskrift, Bind 52; 1952, s. 33-50)
 Steen B. Böcher: "Træk af vejudviklingen i Danmark belyst gennem beliggenheden af vigtige vadesteder og broer" (Geografisk Tidsskrift 65; 1966, s. 129-176).

Litteratur 

 Ove Biilmann (1999) Steen B. Böcher, i: Danske geografiske forskere, redigeret af Sven Illeris. Frederiksberg, Roskilde Universitetsforlag.

Eksterne henvisninger 
 

Videnskabsfolk fra Danmark
Faglitterære forfattere fra Danmark
Geografer fra Danmark
Professorer fra Københavns Universitet
Personer i Kraks Blå Bog (afdøde)
Dansksprogede forfattere fra Danmark
Edvard Ferdinand Esmann

Edvard Ferdinand Esmann (27. november 1835 i Nyborg – 5. juli 1899 i Odense) var en dansk grosserer, der stiftede flere virksomheder. Han var bror til Niels Christian Esmann.

Hans forældre var købmand Gustav Ferdinand Esmann (1800-1842) og Henriette Christine Bagge (1802-1872), der var norskfødt.

I 1859 grundlagde han Albani Bryggerierne i Odense sammen med Johan Frederik Rasmussen og farmaceuten Theodor Schiøtz. 1. januar 1864 grundlagde han firmaet E.F. Esmann, også i Odense. Virksomhedens opgave var oprindeligt opkøb og eksport af korn og smør; med England som det primære eksportmarked. Senere gik den over til at producere konserves og kendes nu som Plumrose. Han var medlem af Odense Byråd 1885-1897.

Esmann blev Ridder af Dannebrog 1886 og etatsråd 1897.

Han blev gift 24. juni 1859 i Odense med Diderica Johanne Josephine Faber (8. november 1839 sst. – 13. maj 1917 i København), datter af købmand Mauritz Trap Friis Faber (1808-1878) og Maren Magdalene Margrethe Qvaade (1814-1899).

Han er begravet i Odense.

Kilder 
 Slægtsside med folketællingen fra 1840

Eksterne henvisninger 
 

Danskere i 1800-tallet
Personer fra Nyborg
Medlemmer af Odense Byråd
Riddere af Dannebrog
Grosserere fra Danmark
Fabrikanter fra Danmark
Personer i Dansk Biografisk Leksikon
Edvard Ferdinand
Etatsråder fra Danmark
Frank Esmann

Frank Esmann Jensen (født 27. august 1939 i Odense, død 27. november 2016) var en dansk journalist. Esmann har bl.a. været chefredaktør ved Weekendavisen i tidsrummet 1978-84 og souschef ved TV-Aktuelt 1986-88. 1988 blev han DRs korrespondent i USA og Berlin og fra 1994 udenrigspolitisk kommentator ved Dagbladet Information.

Esmann har skrevet flere bøger, bl.a. Danske tilstande: om racisme og fremmedhad (2000) sammen med sin 2. hustru Susanne Bernth. I 2004 kom det frem, at Esmann havde plagieret amerikaneren Walter Isacsons bog om Henry Kissinger, Kissinger – A Biography fra 1992, i sin biografi om statsmanden. Som konsekvens af beskyldningerne valgte forlaget Aschehoug at trække bogen tilbage.

Noter

Kilder 
 Frank Esmann  på Den Store Danske

Personer fra Odense
Journalister fra Danmark
Chefredaktører fra Danmark
Ansatte i DR
Journalister ved Dagbladet Information
Faglitterære forfattere fra Danmark
Journalister ved Weekendavisen
Personer i Kraks Blå Bog (afdøde)
Dansksprogede forfattere fra Danmark
Charles Landry

Charles Landry er en engelsk forfatter, der er bedst kendt for at have skrevet bogen The Creative City: A toolkit for urban innovators, der har været udgangspunkt for en global bevægelse for nytænkning indenfor byplanlægning . 

Charles Landry er født i 1948 og opvokset i Storbritannien, Tyskland og Italien.

Byplanlæggere
Faglitterære forfattere fra England
Hvid foldblad

 
Hvid foldblad (Veratrum album) er en flerårig, urteagtig plante med en bladroset og en opret stængel. Alle dele af planten, men især roden, er stærkt giftige på grund af et indhold af alkaloiderne protoveratrin og germerin.

Beskrivelse 
De første år ser man kun bladrosetten, men senere skyder den lodrette stængel til vejrs. Bladene er spiralstillede og bredt ovale til lancetformede med hel rand og en stængelomfattende bladfod. Bladpladen er dybt furet på langs med en græsgrøn overside og en lysegrøn underside. 

Blomstringen sker i juni-august, hvor man finder blomsterne samlet i et stort, endestillet og forgrenet aks. De enkelte blomster er regelmæssige, 3-tallige og tragtformede med hvide eller lysegrønne kronblade. Frugterne er trerummede kapsler med mange frø.

Rodnettet består af en lodret jordstængel, der fortsætter i en dybtgående pælerod med mange siderødder. Roden er hvid indeni. 

Højde x bredde og årlig tilvækst: 1,00 x 0,50 m (100 x 50 cm/år).

Hjemsted 

Arten er udbredt i Lilleasien, Kaukasus, Sibirien, Centralasien og Kina samt i det østlige og sydlige Europa. Den foretrækker lysåbne og fugtige lavmoser, enge, græsarealer og sætere i højder op til 2.700 m. 

Sydøst for Turacher Höhe mellem Schönebennock og Kaserhöhe i det nordlige Kärnten, Østrig, findes arten sammen med bl.a. akelejefrøstjerne, fjerbregne, miliegræs, alpeskovranke, bjergbaldrian, bjerghusløg, bjergrose, broget stormhat, cembrafyr, dværgklokke, europæisk lærk, grønel, grå hovblad, kranskonval, kranslilje, skovstorkenæb, stor ridderspore og østrigsk gemserod

Note 

Flerårige urter
Hvide blomster
Haveplanter
Giftige planter
Firblad (art)

 

Firblad (Paris quadrifolia) er en 15-30 cm høj urt, der vokser på fugtig muldbund i løvskove. Blomsterne er gulgrønne, mens frugterne er blåsorte bær. Arten findes i den østlige del af Danmark.

Beskrivelse 
Firblad er en flerårig, urteagtig plante med en opret, parasolagtig vækst. Via udløbere kan arten danne bunddækkende tæpper. Stænglen bærer 4 kransstillede, omvendt ægformede blade med hel rand. Oversiden er græsgrøn med let rynket overflade og ganske fin behåring, mens undersiden kun er en smule lysere.

Blomstringen sker i maj-juni, hvor man finder den enlige, endestillede blomst hævet over bladkransen. Blomsten er regelmæssig og 4-tallig med 8 spidse og gulgrønne blosterblade i to kranse. Frugten er et mørkeblåt bær med fire rum og mange frø.

Rodnettet består af krybende jordstængler og trævlede rødder.

Planten når en størrelse på 0,25 x 0,25 m (25 x 25 cm/år).

Voksested 

Firblad er udbredt i Kaukasus, Sibirien og det meste af Europa, herunder i den østlige del af Danmark. Den foretrækker muldbund i fugtige og næringsrige voksesteder i løvskove. I Danmark er det ofte askevæld. Sydpå er det ofte under let skyggede ege- og bøgeskove i floddale eller i bjergskove.

I 1.760 m højde på nordsiden af Karawanken i Kärnten, østrig, vokser arten i kalkspalter sammen med bl.a. dværgalperose, glat brilleskulpe, grøn radeløv, håret alperose, lodden høgeurt, Minuartia austriaca (en art af norel), nibladet springklap, rød alpesalat, stinkende storkenæb, topspirende pileurt, Valeriana saxatilis (en art af baldrian) og ægte stormhat

Giftig 
Hele planten, men især bærret, er giftig. Det skyldes et indhold af giftige steroidsaponiner og glykosiderne paridin, paristyphnin og pennogenin.

Note

Kilder 
 Signe Frederiksen et al., Dansk flora, 2. udgave, Gyldendal 2012. .

Eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet  

Flerårige urter
Skovbundsplanter
Giftige planter
Bunddækkende planter
Roskilde Festival 2010

Roskilde Festival 2010 var en festival, som fandt sted i perioden 1.-4. juli med warm-up fra 27. juni.

Det var den 40. Roskilde Festival, hvilket blev markeret, bl.a. med en jubilæumskoncert af Den Sorte Skole på Arena scenen.

Optrædende kunstnere 
Følgende kunstnere spillede på festivalen:

 Afenginn (DK)
 Alice in Chains (US)
 Bad Lieutenant (UK)
 Blackie And The Rodeo Kings (CAN)	
 Boban i Marko Markovic Orkestar (SER)
 C.V. Jørgensen (DK)
 Casiokids (N)
 CéU (BRA)
 Choc Quib Town (COL)
 Converge (US)
 Dizzy Mizz Lizzy (DK)
 Dulsori (KOR)
 Efterklang (DK)
 Electrojuice (DK)
 Florence and the Machine (UK)
 FM Belfast (ISL)
 Gallows(UK)
 Gorillaz (UK)

 Jack Johnson (US)
 Kasabian (UK)
 Kashmir (DK)
 Killswitch Engage (US)
 Kings of Convenience (N)
 The Kissaway Trail (DK)
 LCD Soundsystem (US)
 Lindstrøm & Christabelle (N)
 Motörhead (UK)
 Muse (UK)
 The National (US)
 Nephew (DK)
 John Olav Nilsen & Gjengen (NOR)
 NOFX (US)
 Paramore (US)
 Patti Smith med band (US)
 Pavement (US)
 Porcupine Tree(UK)
 Prince (US)

 The Prodigy (UK)
 Robyn (S)
 The Rumour Said Fire (DK)
 Schlachthofbronx (DE)
 Serena-Maneesh (S)
 Shantel & Bucovina Club Orkestar (DE)
 Sick of It All (US)
 Sólstafir (ISL)
 The Temper Trap (AUS)
 Tech N9ne (US)
 Them Crooked Vultures (US)
 Tinariwen (MALI)
 Titus Andronicus (US)
 Turboweekend (DK)
 Valient Thorr (US)
 Vampire Weekend (US)
 Van Dyke Parks (US)
 When Saints Go Machine (DK)
 Wild Beasts (UK)
 Wooden Shjips (US)

Referencer 

2010
Musik i 2010
Rytis Leliūga

Rytis Leliūga (født 4. januar 1987) er en litauisk fodboldspiller, som senest har spillet for HB Køge. Han har desuden tidligere spillet for engelske Exeter City og norske Bryne FK. Leliūga er en hurtig, pågående og en driblestærk kantspiller og han kan både benyttes i højre- og venstresiden på midtbanen.

Klubkarriere

Exeter City 
Han underskrev kontrakt med den engelske fodboldklub Exeter City i begyndelsen af 2005/2006-sæsonen. Han nåede kun at spille få kampe før han fik sin kontrakt ophævet. Han skiftede derefter til norske Bryne FK.

Bryne FK 
Efter at være blevet løsladt fra Exeter City underskrev han den 1. juli 2006 en kontrakt med den norske 1. divisions-klub Bryne FK, som løb frem til slutningen af sæsonen.

HB Køge 
I januar 2007 blev han overtalt til at skifte til den danske fodboldklub HB Køge af træneren Aurelijus Skarbalius. Han forlod klubben i 2010, da man valgte ikke at forlænge hans kontrakt.

International karriere 
Leliūga er fra Litauen, og har flere gange optrådt på aldersbaserede landshold.

Eksterne henvisninger 
 Spillerprofil på HB Køges hjemmeside

Referencer 

Fodboldspillere fra Litauen
Fodboldspillere fra Herfølge Boldklub
Fodboldspillere fra HB Køge
Fodboldspillere fra Bryne FK
Henrik Ravn (direktør)

Henrik Ravn (født 20. januar 1963) har siden 2003 været direktør for SBS TV. Han er opvokset i Ikast.
Henrik Ravn har tidligere arbejdet i mindre stillinger hos bl.a. TV3 og TV 2.

Erhvervsfolk fra Danmark
Personer i Kraks Blå Bog
Cedars-Sinai Medical Center

Cedars-Sinai Medical Center er et stort, privat sygehus i Los Angeles i USA, med over 8.000 ansatte og 900 sengepladser. Cedars-Sinai er resultatet af en sammenslutning af to store sygehuse i Los Angeles i 1961: Cedars of Lebanon, grundlagt i 1902 som Kaspare-Cohn Hospital, og Mount Sinai Home for the Incurables, oprettet i 1918 som et hospice.

Cedars-Sinai optræder i filmen Volcano og bogen Basket Case af Carl Hiassen.

Bygninger, konstruktioner og anlæg i Los Angeles
Hospitaler i USA
Erik Erstad-Jørgensen

Erik Erstad-Jørgensen (født 17. november 1871 i København, død 12. maj 1945) var en dansk havearkitekt, bror til Troels G. Jørgensen.

Erstad-Jørgensen var søn af rigsarkivar A.D. Jørgensen, blev uddannet som gartner på herregården Fuglsang og på Rosenborg Gartnerlæreanstalt, blev havebrugskandidat 1894, uddannet som havearkitekt hos landskabsgartner Edvard Glæsel, ved rejser i udlandet og på Kunstakademiet. Han var havearkitekt i København fra 1898, medlem af bestyrelsen for Det kongelige danske Haveselskab fra 1907 til 1922, sekretær i samme fra 1912 til 1917, kasserer i Selskabet for dekorativ Kunst fra 1911 til 1925 og sekretær i De samvirkende danske Haveselskaber fra 1913-17. Han var næstformand i Foreningen til Fremme af Kirkegaardskultur i Danmark 1922-25 og medlem af bestyrelsen for Foreningen til Hovedstadens Forskønnelse fra 1929.

Erstad-Jørgensen tegnede større kommunale anlæg, bl.a. til Aalborg, Fredericia, København, Maribo og Randers. Han planlagde haveanlæggene ved Landsudstillingen i Århus 1909, den 4. nordiske Havebrugsudstilling 1912, den 76 ha store Pildamspark i Malmø 1915 og et stort antal herregårds- og villahaver, drivhusanlæg, kirkegårde m.m. Han udgav bøgerne Villahaven (1900), Anlægsgartneri (1926). Hans søn Troels Erstad blev også havearkitekt.

Havearkitektens egen villa, Hattesens Allé 11 på Frederiksberg, er tegnet 1920 af arkitekt Louis Jeppesen og præmieret af kommunen.

Kilder 
 Salmonsens Konversationsleksikon
 Kraks Blaa Bog 1929

Landskabsarkitekter fra Danmark
Danskere i 1900-tallet
Personer fra København
Gartnere fra Danmark
Personer i Kraks Blå Bog (afdøde)
Hortonomer fra Danmark
Personer i Dansk Biografisk Leksikon
Danskere i 1800-tallet
Troels Erstad

Troels Erstad (født 3. juli 1911, død 7. oktober 1949) var en dansk landskabsarkitekt, søn af Erik Erstad-Jørgensen.

Ligesom faderen udviste han en innovativ og eksperimenterende tilgang til havekunsten. Han blev havebrugskandidat 1936, var medarbejder hos C.Th. Sørensen og G.N. Brandt og havde fra 1939 egen tegnestue. Et af hans indsatsområder var grønne anlæg ved boligbyggerier. Han var medlem af bestyrelsen for Foreningen til Hovedstadens Forskønnelse.

Erstad arbejdede for at genskabe Det kongelige danske Haveselskabs betydning og blev i 1949 direktør for dets have og forstander for dets anlægsgartnerskole, men døde samme år.

Kilder 
 Den Store Danske

Landskabsarkitekter fra Danmark
Danskere i 1900-tallet
Gartnere fra Danmark
Hortonomer fra Danmark
Faramund

Faramund (fransk: Pharamond) var en tidlig, sandsynligvis mytologisk, konge af de saliske frankere og forfader til merovingerne.

Ifølge overleveringerne regerede han fra 418 eller 420 og indtil sin død i 428, men omtales først i det anonyme karolingiske skrift Liber historiae Francorum (Gesta regnum Francorum) fra første halvdel af det 8. århundrede, som konstruerer en mytologisk trojansk oprindelse for det frankiske folk.

Legende 
Ifølge beretningen havde det frankiske folk sat sig for at vælge en konge. Efter den frankiske hærfører Sunnos død, forslog hans bror Marcomer, der var fører for de germanske stammer ampsivarierne og chatterne, at frankerne skulle have en enkelt samlet konge, hvilke stod i modsætning til deres tradition.

Skriftet Liber beretter derefter at netop Faramund – omtalt som Marcomers søn – blev valgt som denne første konge og at hans søn Clodio efterfulgte ham. Faramund skulle samtidigt have ledt frankerne mod vest over Rhinen i 420 og desuden etableret traditionen med frankiske langhårede konger.

Eftersom Faramund ikke er omtalt af nogle kilder førend dette værk og flere kilder samtidigt med Faramunds angivelige regeringsperiode omtaler frankerne som ledet af flere forskellige konger på dette og senere tidspunkt, anses Faramund derfor oftest som legendarisk frem for en egentlig historisk person. Det er således tvivlsomt om, selv hvis Faramund antages at have eksisteret, at han på noget tidspunkt var anerkendt som eneherskende konge. Den første frankiske konge der kunne siges at have opnået denne position var Klodevig (c.466-511); men efter hans død blev riget igen opsplitte blandt hans børn som var frankisk kutyme.

Noter 

Frankiske konger
Tjek fødselsår
Mytologiske konger
Sergei Bagapsh

Sergei Uasyl-ipa Bagapsh (abkhasisk: Сергеи Уасыл-иԥа Багаԥшь) (4. marts 1949 i Sukhumi, dav. Sovjetunionen – 29. maj 2011) var en abkhasisk politiker, der tidligere var præsident i den delvist anerkendte de facto uafhængige republik Abkhasien, der af de fleste lande de jure anerkendes som en del af Georgien. 

Bagapsh var premierminister fra 1997 til 1999 og blev valgt til præsident i 2005. Han repræsentede partiet Forenet Abkhasien.

Eksterne henvisninger 
 Sergei Bagapshs hjemmeside 

Politikere fra Georgien
Abkhasien